Turaida (ciems)
Šis raksts ir par apdzīvotu vietu Krimuldas pagastā. Par citām jēdziena Turaida nozīmēm skatīt nozīmju atdalīšanas lapu. Turaida ir apdzīvota vieta Siguldas novada Krimuldas pagastā. Izvietojusies Gaujas senlejas augstajā labajā krastā pie Siguldas pilsētas robežas autoceļu P7 un P8 krustojumā 10 km no pagasta centra Raganas, 7 km no novada centra Siguldas un 57 km no Rīgas. Apdzīvotā vieta izveidojusies pie Turaidas pils un Turaidas muižas (Treiden) centra. 1932. gadā Turaidai piešķirts biezi apdzīvotas vietas (ciema) statuss. Līdz 1949. gadam bija Turaidas pagasta centrs. 1953. gadā daļu apdzīvotās vietas ar pili un Gaujas senleju iekļāva Siguldas pilsētas teritorijā. Turaidā atrodas pamatskola, daļa Turaidas muzejrezervāta, Dainu kalns, Turaidas muižas komplekss.